कक्राझार , 6 नभेम्बरःसासे मख'जाथाव समाज सिबियारि आरो आजिरा लानाय एसिए मावख'गिरि थामहिनबा कक्राझार जिल्लानि बारग' लोगो जिल्ला बेंगिरि अजित कुमार ब्रह्मआ बृहस्पतिबारलि फुंनि समाव बरपेटा मेडिकल कलेजयाव जोबथा हां बोयो । मिथिनाय बादिब्ला रुंसारि ब्रह्मआ थांनाय 22 अक्टबरनिफ्रायनो करना पजिटिभ मोन्नायनि उनाव बरपेटा मेडिकल कलेजआव फाहामथाय लागासिनो दंमोन । नाथाय बिथांनि देहा हालोदआ मोजाङाव फैफिनैयाव जोबथा बुब्लियाव 68 बोसोर बैसोयाव रुंसारि जायो । बिथाङा कक्राझार सहरनि बागानसालिनि थागिबिमोन । मख'जाथावदि , रुंसारि ब्रह्मआ गावनि थांना थानाय समाव साख्रिनिफ्राय आजिरा लानायनि उनावबो दुलाराय ब्रह्म धर्म समाजखौ लाफानानै गुबुन गोबां समाजयारि हाबा - हुखाजोंबो खाथि सोमोन्दो लाखिनानै खामानि मावबोदोंमोन । बिथांनि रुंसारि जानायाव गोबां बर' आफादफोर , फरायसा आफाद आरो राजखान्थि हान्जाफोरा गोथौयै दुखु मोन्नाय फोरमायदों । मोनाबिलि समाव कक्राझार जिल्ला बेंगिरिनि मावखुलियावबो जिल्ला बेंगिरि भास्कर फुकन आरो जिल्ला खुंथायनि माखासे मावख'गिरिफोरनि बाहागो लानायाव रुंसारि ब्रह्मनि गोजोन जिउमानि थाखाय दान्दिसे सम अबंलावरिनाव आर'ज गाबनाय हाबाफारि बान्जायनाय जायो । 
आजिरा लानाय ए सि एस मावख'गिरि अजित ब्रह्मआ रुंसारि जाबाय